
1. Summit-ul Rusia - Uniunea Europeană 

 

La 31 mai a.c. a avut loc la Sankt Petersburg, oraşul de pe Neva care sărbătoreşte în aceste zile 300 de ani de întemeierea sa şi care a găzduit cu acest prilej mai multe reuniuni la cel mai înalt nivel, summit-ul UE-Rusia, la care au participat preşedintele rus, Vladimir Putin, lideri din Uniunea Europeană, precum şi reprezentanţii celor 10 state ce urmează să adere la UE în 2004. Şeful statului rus a subliniat caracterul unic al summit-ului lărgit prin faptul că în afară de statele membre ale UE, au participat şi ţările ce urmează a adera la forul comunitar în 2004.

Summit-ul UE-Rusia din fosta capitală a imperiului ţarist, care constituie prima mare reuniune europeană de la încetarea războiului din Irak, a marcat, potrivit analiştilor politici, reconcilierea dintre cele două tabere, cea pro-americană şi cea care s-a opus intervenţiei militare din Irak, reprezentată de Franţa, Rusia şi Germania. 

Participanţii la summit au dezbătut, între multe alte teme importante aflate pe agenda de lucru a reuniunii, parteneriatul strategic dintre UE şi Rusia, problemele spaţiului economic comun şi probleme în domeniul energetic, cooperarea economică dintre UE şi Rusia, precum şi situaţia din Cecenia. 

Preşedintele rus, Vladimir Putin, a denunţat, în discursul rostit la deschiderea summit-ului Rusia-UE, "noul zid Schengen ce separă Europa de Rusia", apreciind în acelaşi timp că s-au înregistrat prea puţine progrese în privinţa desfiinţării vizelor. 

Evocând în discursul său consecinţele extinderii Uniunii Europoene, Vladimir Putin a deplâns limitarea libertăţii de mişcare a cetăţenilor ruşi instalată odată cu introducerea de vize de către noii membri ai UE: "Pentru mulţi dintre simplii cetăţeni, situaţia actuală nu poate fi privită altfel decât ca un nou zid Schengen", a afirmat liderul rus, în contextul existenţei acordurilor Schengen ce stabilesc condiţii de intrare pe teritoriul majorităţii statelor membre UE. Convenţia Schengen este aplicată în prezent de 13 din cele 15 state membre ale UE (cu excepţia Marii Britanii şi Irlandei) şi în două ţări nemembre UE, Norvegia şi Islanda. Şeful statului rus a reproşat în mod explicit preşedintelui Comisiei Europene, Romano Prodi, prezent la summit-ul de la Sankt Petersburg, de a nu fi putut ajunge la un acord cu Rusia în privinţa creării unui Grup de lucru pe problema vizelor. Amintind de propunerile făcute în legătură cu acest subiect de către Germania, Italia, şi Polonia, preşedintele rus şi-a manifestat speranţa că până la viitorul summit Rusia-UE din noiembrie a.c. de la Roma se vor putea înregistra progrese în acest sens. 

Romano Prodi a calificat problema vizelor drept "o chestiune de lungă durată", oferind însă asigurări că reglementarea ei este "obiectivul comun" al UE. Înaltul oficial european a ţinut să sublinieze că soluţionarea problemei vizelor implică o cooperare intensă cu Rusia în privinţa controlului frontierelor, în lupta împotriva crimei organizate, precum şi în privinţa documentelor de călătorie. 

La rândul său, preşedintele francez, Jacques Chirac, a evocat problema libertăţii de circulaţie a cetăţenilor ruşi în Europa, precizând că această chestiune este unul din obiectivele cooperării Rusia-UE. 

Premierul italian, Silvio Berlusconi, a făcut din nou referire, în cadrul lucrărilor summit-ului Rusia-UE, la viziunea sa asupra unei mari Europe care să cuprindă şi Rusia. Premierul italian a apreciat că "va mai trebui mult timp ca toate statele europene să înţeleagă necesitatea unei mari Europe, care să cuprindă şi cele 150 de milioane de ruşi, un aport important pentru economia şi securitatea continentului". "Numai o astfel de Europă ar putea fi partener pentru cea mai mare putere mondială, SUA", a adăugat şeful guvernului italian. În acelaşi context, Silvio Berlusconi a reafirmat că viziunea sa asupra Uniunii Europene înglobează şi "cele cinci state din Balcani (Serbia-Muntenegru, Croaţia, Macedonia, Bosnia-Herrţegovina, Albania), trei state candidate (România, Bulgaria, Turcia) şi Israel". Evidenţiind relaţia sa personală cu preşedintele V. Putin, premierul S. Berlusconi a apreciat că oraşul de pe Neva este "nu numai o fereastră, ci şi o poartă spre Europa".

Principalele puncte ale declaraţiei finale a summit-ului UE-Rusia de la Sankt-Petersburg sunt următoarele: 

- UE şi Rusia afirmă dorinţa lor comună de a "întări cooperarea în scopul creării, pe termen lung, a unui spaţiu economic comun, un spaţiu comun al libertăţii, al securităţii şi al dreptăţii, un spaţiu al cooperării în domeniul securităţii externe, cât şi al educaţiei". 

- Vize: "UE şi Rusia sunt de acord să examineze condiţiile pentru călătorii fără vize, într-o perspectivă îndelungată" şi să încheie în perioada următoare negocierile cu privire la readmiterea emigranţilor ilegali. 

- Economie: UE şi Rusia "vor conlucra pentru integrarea rapidă a Rusiei în Organizaţia Mondială a Comerţului (WTO), în condiţii reciproc acceptabile. Dialogul asupra chestiunilor energetice va trebui să fie menţinut şi vor fi continuate demersurile spre o convergenţă a legislaţiilor". 

- Mediu: "Trebuie să încercăm să punem în aplicare protocolul de la Kyoto (fapt ce presupune ratificarea protocolului de către Rusia), cât de curând posibil. Vom spori cooperarea noastră cu privire la securitatea maritimă, având drept scop efectuarea de măsuri concrete şi eliminarea navelor cu cocă simplă". 

- Cecenia: "Am luat notă de recentul referendum. Ne exprimăm speranţa că procesul politic recent demarat, cât şi reconstrucţia socială şi economică vor duce la restaurarea statului de drept, favorizând astfel protejarea drepturilor omului şi în final o autentică reconciliere în Cecenia. Condamnăm orice formă de violenţă, mai ales actele teroriste, care pot pune sub semnul întrebării perspectivele unei soluţii politice. Considerăm că organizaţiile internaţionale îşi pot aduce o contribuţie substanţială la întărirea cooperării cu autorităţile ruse." 

- Relaţii internaţionale: "Am luat notă cu satisfacţie de lansarea unei cooperări practice în cadrul unei politici de apărare şi securitate europeană, mai ales în gestionarea crizelor. Participarea rusă la misiunea de poliţie a UE din Bosnia va fi o contribuţie pozitivă". 

- Enclava Kaliningrad: "Salutăm angajamentul tuturor părţilor în aplicarea deplină a acordului convenit în noiembrie 2002 cu privire la tranzitarea spre Kaliningrad, ratificarea acordurilor frontaliere între Rusia şi Lituania şi încheierea unui acord de readmisie ruso-lituanian". 

- Problema drogurilor: "Rusia şi UE vor juca un rol în eforturile internaţionale de combatere a culturilor de mac şi canabis din Afganistan şi ţările învecinate". 

- Cooperare: "Suntem hotărâţi să transformăm Consiliul de cooperare UE-Rusia într-un Consiliu de partenerial permanent. Acesta va acţiona ca o cameră ce reglementează toate chestiunile care ţin de cooperarea dintre noi, se va putea reuni mai des şi în diferite formule de cooperare".

 

2. Summit-ul G8 de la Evian

 

Summit-ul statelor membre ale grupului G8 de la Evian, desfăşurat în perioada 1-3 iunie a.c., reprezintă, potrivit analiştilor politici, probabil cea mai mare provocare pentru Jacques Chirac, în contextul în care succesul reuniunii, şi mai ales, al viziunilor sale despre modul în care trebuie rezolvate problemele lumii ar trebui să dea conţinut "noului umanism" despre care a vorbit la reînvestirea sa ca preşedinte: angajamentul pentru susţinerea ţărilor sărace, guvernarea mondială care să domine haosul mondializării, construirea unei lumi multipolare. 

Analiştii remarcă faptul că modul în care au fost aleşi invitaţii configurează toată această problematică: - cele cinci state fondatoare ale NEPAD (Noul Parteneriat pentru Dezvoltare în Africa): Africa de Sud, Senegal, Nigeria, Algeria, Egipt; - China, despre care Jacques Chirac spunea că în 20 de ani va reprezenta, cu sau fără voia marilor puteri de azi, un pol de putere într-o lume care va deveni obligatoriu multipolară; - Mexic şi Brazilia, respectiv preşedinţii Vincente Fox şi Lula da Silva, cei doi prieteni ai preşedintelui J. Chirac primiţi la începutul anului la Elysée, şi care ar putea reprezenta un centru de putere sud-americană; - Malaezia, care prezidează mişcarea ţărilor nealiniate (puternic ataşate punctului de vedere diplomatic în criza irakiană), Arabia Saudită şi India.

Purtătoarea de cuvânt a preşedinţiei franceze, Catherine Colonna, anunţase încă din prezentarea lucrărilor summit-ului, că prima reuniune va avea loc strict între şefii de state. Problematica a fost, potrivit analiştilor politici, explozivă, iar viziunile diferite: 

- accesul la medicamente al ţărilor sărace: propunerea franceză, de a permite accesul la medicamentele generice contra SIDA al ţărilor sărace a fost blocată în Organizaţia Mondială a Comerţului de Statele Unite, aflată sub presiunea marilor concerne farmaceutice care preferă să îşi încaseze banii indiferent de rezultat. George Bush a preferat să deblocheze 15 miliarde de dolari destinaţi luptei împotriva SIDA, care vor fi repartizaţi pentru: achiziţionarea de mijloace de contracepţie, programe de abstinenţă sexuală înaintea căsătoriei (un miliard de dolari), finanţarea asociaţiilor catolice care refuză utilizarea unor mijloace de contracepţie. Concluzia: pentru SUA, africanii deja contaminaţi reprezintă, potrivit analiştilor, pagube colaterale.

- organismele modificate genetic (OGM) produse pe scară largă în SUA ar putea rezolva, din punctul de vedere al americanilor, problema foametei. Europa îşi menţine rezervele faţă de utilizarea acestora.

- paritatea euro-dolar este favorabilă în acest moment exporturilor americane. Politica "dolarului forte" pe care oficialii americani o promovează se dovedeşte a fi falimentară. Dolarul slab, potrivit analiştilor financiari ar putea relansa - pe calea exportului - economia americană, într-un moment de maximă importanţă pentru Administraţia americană, apropierea alegerilor.

- subvenţiile agricole s-au dovedit a fi una dintre politicile de control de-a lungul timpului, din partea tuturor statelor dezvoltate, care continuă să susţină preţurile de dumping ale agricultorilor lor. Ţările sărace - în special din Africa - se văd astfel complet eliminate de pe piaţă. Aceste subvenţii totalizează nu mai puţin de un miliard de dolari pe zi, adică de şapte ori mai mult decât ceea ce reprezintă ajutorul public pentru dezvoltare

- problema irakiană - anularea datoriilor Irakului, idee agreată de preşedintele american, ar complica mult situaţia pentru alte state. Franţa este convinsă că realitatea din teren va obliga, până la urmă, Statele Unite să recunoască misiunea ONU, însă deocamdată, fiecare din părţi rămâne la părerile sale. Cele opt principale state industrializate ale lumii s-au pronunţat în favoarea unui Irak "pe deplin suveran, stabil şi democratic" şi şi-au declarat convingerea că prioritatea o reprezintă în acest moment "edificarea păcii şi reconstrucţia ţării". G-8 salută totodată "adoptarea în unanimitate a Rezoluţiei 1483 a Consiliului de Securitate al ONU", care a ridicat, la 22 mai a.c., sancţiunile internaţionale împotriva Irakului, ca şi "anunţul ONU privind organizarea unei reuniuni pregătitoare pentru o conferinţă consacrată reconstrucţiei Irakului". 

Problematica dezbătută cu prilejul summit-ului G8 a fost materializată în adoptarea a peste 15 planuri de acţiune ce privesc: 

- Apa;

- Sănătatea;

- Ştiinţa şi tehnologia pentru dezvoltare durabilă; 

- Foametea şi malnutriţia în Africa;

- Securitatea mediului marin şi împotriva poluării cu produse petroliere;

- Parteneriatul global împotriva proliferării armelor şi materialelor de distrugere în masă;

- Construcţia capacităţilor şi capabilităţilor politice internaţionale de combatere a terorismului;

- Creşterea securităţii transporturilor şi controlului sistemelor mobile de apărare aeriană;

- Sursele radioactive securizate de distrugere în masă; 

- Prospectarea şi stimularea pieţei şi promovarea responsabilă a economiei de piaţă;

- Lupta împotriva corupţiei şi promovării transparenţei; 

- Cooperarea G8 în domeniul comerţului.

Ţările membre G8 au lansat un apel către autorităţile nord-coreene, pentru "eliminarea programului de înarmare nucleară", şi către guvernul iranian, pentru "a se conforma obligaţiilor sale de neproliferare nucleară", potrivit declaraţiei comune a membrilor G8. "Cerem imediat Coreei de Nord să pună capăt oricărui program de înarmare nucleară în mod vizibil, verificabil şi ireversibil", se arată în textul documentului adoptat de către reprezentanţii celor opt state. 

Reprezentanţii celor opt ţări puternic industrializate au subliniat că "nu vor rămâne indiferenţi la gradul de dezvoltare a programului nuclear al Iranului, din punct de vedere al consecinţelor în domeniul proliferării", mai subliniază textul declaraţiei comune. De asemenea, membrii G8 precizează că, în aceste condiţii, "este foarte important ca Iranul să se conformeze total obligaţiilor care decurg din Tratatul de Neproliferare Nucleară (TNP)". 

Cu totul spectaculoasă, declaraţia Rusiei la Evian în privinţa cooperării cu Iranul în problema livrărilor de material nuclear, intervine la mai puţin de două zile de la întrevederea preşedintelui american cu omologul său, Vladimir Putin. Astfel, Rusia îşi va întrerupe livrările de material nuclear către Iran, invocând refuzul Iranului de a semna protocolul adiţional la Tratatul de neproliferare nucleară, care ar permite inspecţii la instalaţiile sale militare. Preşedintele rus, Vladimir Putin, a anunţat, în cadrul summit-ului G-8, că Rusia va înceta toate "exporturile nucleare către Iran dacă această ţară nu va accepta inspecţii riguroase". De remarcat că poziţia oficială a Rusiei, care construieşte prima centrală nucleară iraniană a cărei producţie nu este destinată sectoarelor militare, în privinţa cooperării sale cu Iranul, potrivit căreia Rusia nu va accepta nici o presiune a SUA ce vizează încetarea colaborării ruso-iraniene în domeniul nuclear, s-a schimbat după vizita la Sankt Petersburg a preşedintelui american, George W. Bush. Înaintea vizitei la Sankt Petersburg a liderului american, cu ocazia marcării tricentenarului metropolei, presa rusă aprecia că Rusia îşi va înceta cooperarea nucleară cu Iranul, în schimbul unor compensaţii financiare din partea SUA. 

De asemenea, textul unei declaraţii precizează că grupul celor opt state puternic industrializate (G8) susţine înfiinţarea "unui grup de acţiune împotriva terorismului", pentru a consolida capacităţile de luptă împotriva acestei "ameninţări grave" la nivel global. "G8 va înfiinţa un grup de acţiune împotriva terorismului (GACT) care va avea rolul de a canaliza voinţa politică şi de a coordona ajutoarele prin consolidarea capacităţilor instituţionale", se arată în textul declaraţiei. Alte state, în principal donatoare, vor fi invitate să se asocieze grupului de acţiune. Potrivit declaraţiei, membrii GACT "vor oferi surse de finanţare, expertiză şi posibilităţi de instruire. Activitatea lor se va concentra asupra domeniilor şi statelor în care vor avea competenţe". 

Autorităţile franceze consideră legitimă o eventuală propunere europeană în favoarea unei foi de parcurs care să implice Israelul, Siria şi Libanul, a declarat, la 3 iunie a.c., preşedintele francez, Jacques Chirac. "Înaltul reprezentant al Uniunii Europene pentru Politică Externă, Javier Solana, se gândeşte la elaborarea unei foi de parcurs siriano-libaneze. Nu este vorba despre o iniţiativă franceză, ci de o posibilă iniţiativă a Uniunii Europene, prezentată de Javier Solana. În cazul în care el va continua în acest sens, noi îi vom oferi sprijinul", a precizat preşedintele Franţei. "Planul de pace elaborat de Cvartet nu menţionează problema conflictului dintre Israel, Siria şi Liban", a adăugat Jacques Chirac. 

Referindu-se la situaţia dintre Israel, Siria şi Liban, şeful statului francez a subliniat că ar fi "legitim să existe o procedură similară care să faciliteze lucrurile, oferind un motiv Siriei şi Libanului să se implice mai mult" în eforturile de pace. 

Una dintre cele mai importante iniţiative lansate de summit-ul G8 a fost cea legată de lupta contra "bombelor murdare" şi a proliferării rachetelor portabile, precum şi o lărgire a parteneriatului contra proliferării armelor de distrugere în masă. În ceea ce priveşte aşa-numita "bomba murdară", reprezentanţii G8 subliniază că există preocupări crescânde faţă de posibilitatea "ca terorişti sau state ce sprijină terorismul să poată obţine elemente radioactive pentru elaborarea bombelor murdare". G8 reunit la Evian a adoptat măsuri pentru a localiza mai bine aceste elemente radioactive şi a ameliora capacităţile Agenţiei Internaţionale pentru Energie Atomică de a le detecta. 

Referitor la rachetele portabile, Statele Unite se declară preocupate de proliferarea lor şi riscurile pe care acestea le reprezintă pentru aviaţia civilă, în contextul în care două avioane comerciale israeliene au fost ţinta unor asemenea rachete în noiembrie 2002, în timp ce decolau de pe aeroportul din Mombasa. G8 a decis, de asemenea, să adopte o serie de măsuri pentru limitarea proliferării lor pe piaţa vânzărilor neoficiale de arme.

 

3. Turneul preşedintelui american, George W. Bush, în Europa şi Orientul Mijlociu

 

Printre priorităţile Administraţiei americane după încheierea războiului din Irak, relaţiile SUA cu Europa şi Orientul Mijlociu ocupă un loc important. Declanşarea acţiunilor militare din Irak, în contextul luptei împotriva terorismului internaţional au însemnat, fără îndoială, una dintre cele mai semnificative opţiuni ale preşedintelui american, George W. Bush, opţiune care a reconfigurat, dincolo de aspectele pur tehnice ale noilor acţiuni militare şi relaţiile SUA cu state importante ale lumii. 

Turneul preşedintelui George W. Bush în Europa şi în Orientul Mijlociu se înscrie în aceeaşi nouă politică americană, în care rolul SUA de nucleu geostrategic, cel puţin în momentul actual, determină evoluţia politică şi economică a unor state şi regiuni ale lumii. 

Polonia, prima etapă a turneului său şi cel mai mare stat al "noii Europe" a reprezentat, la 31 mai a.c., momentul de reflecţie asupra legăturii transatlantice sub multiplele sale aspecte (economice, militare, politice, sociale, culturale), preşedintele George W. Bush, declarând că alianţa cu SUA, pe de o parte, şi calitatea de membru al Uniunii Europene, pe de alta, nu se exclud reciproc şi nu ar trebui să genereze conflicte. Declaraţia sa a fost făcută în contextul în care apropierea Poloniei de SUA în cadrul campaniei antiirakiene, a trezit un val de nemulţumire în multe ţări europene, care privesc cu suspiciune politica proamericană a Poloniei, în condiţiile în care această ţară va deveni membru deplin al UE în 2004. Preşedintele american a subliniat, de asemenea, necesitatea consolidării Alianţei Nord-Atlantice şi aplanării disensiunilor în cadrul NATO. "Nu este momentul să încurajăm diferendele în cadrul unei mari alianţe", a spus preşedintele George W. Bush, precizând că unitatea este necesară pentru ca lupta împotriva terorismului să fie eficientă. 

A doua etapă a turneului preşedintelui american, Federaţia Rusă, a marcat continuarea noii politici a Administraţiei americane de după încheierea războiului rece în privinţa relaţiei dintre cele două foste rivale, precum şi politica "post 11 septembrie 2001" a SUA, aceea a dialogului strategic la nivel de preşedinţi, administraţie şi instituţii. "Cred că lucrul cel mai important care va rămâne, în urma acestei întâlniri, este că lumea va vedea că, în pofida dezacordurilor noastre cu privire la Irak, avem voinţa de a continua să colaborăm pentru binele ţărilor nostre şi pentru pace în lume. Va trebui stabilit un dialog strategic, nu doar între Vladimir Putin şi mine, ci şi între administraţiile şi agenţiile noastre, în aşa fel încât popoarele rus şi american să ştie că noi acţionăm în mod concertat şi avem perspective comune", a declarat preşedintele american. 

La rândul său, preşedintele rus, Vladimir Putin, a salutat "apropierea mutuală" dintre Rusia şi SUA în privinţa problemei irakiene. "S-a reuşit ca această problemă să revină pe terenul ONU, după ce mai multe părţi au acceptat un compromis. Există acum o apropiere mutuală cu partenerii noştri americani. Preşedintele american a făcut mult pentru aceasta. Aş dori să mulţumesc şi premierului Tony Blair pentru eforturile sale. Vizita sa la 29 aprilie a.c. la Moscova a jucat un rol cheie în soluţionarea problemei", a declarat Vladimir Putin, subliniind că "bazele fundamentale ale relaţiilor ruso-americane s-au dovedit a fi mai solide decât forţele şi evenimentele cu care s-au confruntat".

Preşedintele american, George W. Bush, şi-a exprimat, cu acelaşi prilej, preocuparea faţă de dezvoltarea programului nuclear iranian, cerând autorităţilor iraniene să-şi respecte obligaţiile asumate prin Tratatul de neproliferare nucleară. "Suntem preocupaţi de evoluţia programului nuclear iranian şi cerem acestei ţări să se conformeze obligaţiilor care îi revin prin Tratatul de neproliferare nucleară", a declarat preşedintele american. Cu aceeaşi ocazie, preşedintele american a calificat zvonurile privind existenţa unor pregătiri pentru un atac american împotriva Iranului drept "speculaţii fără nici o bază". "Am auzit tot felul de comentarii care spuneau că vom face uz de forţă în Siria, iar acum unii comentatori vorbesc despre folosirea forţei în Iran. Ştiţi bine, este vorba de pură speculaţie. Am folosit forţa în Irak doar după o lungă, lungă perioadă de eforturi diplomatice. Oamenilor le place să speculeze în legătură cu intenţiile americane şi cu militarii noştri, dar vă spun, este vorba despre speculaţii fără nici o bază", a declarat George W. Bush. 

Vladimir Putin a afirmat, la rândul său, că "punctele de vedere american şi rus asupra acestui subiect sunt mai apropiate decât par", dar că va sprijini în continuare cooperarea în domeniul nuclear dintre autorităţile ruse şi cele iraniene. V. Putin a apreciat însă că se opune total folosirii programului nuclear civil din Iran ca "instrument nedrept de concurenţă neloială" împotriva firmelor ruse. 

Cei doi lideri au făcut un schimb de instrumente de ratificare a Tratatului privind reducerea arsenalelor strategice, semnat în mai 2002 de cele două ţări, Vladimir Putin subliniind cu această ocazie existenţa unui parteneriat strategic între SUA şi Rusia. 

Preşedintele SUA, George W. Bush, a apreciat, la 3 iunie a.c., în cadrul următoarei etape a vizitei sale în Orientul Mijlociu, Sharm el-Sheikh, că "o pace autentică este posibilă în Orientul Mijlociu dacă toate părţile îşi îndeplinesc obligaţiile", reafirmând, totodată, propunerea de creare a unei zone de liber schimb între SUA şi ţările din Orientul Mijlociu, pentru a asigura pacea în regiune. 

La sfârşitul summit-ului americano-arab de la Sharm el-Sheikh, preşedintele Bush a declarat că reuniunea a marcat progrese spre un acord de pace în întreaga regiune. George W. Bush a menţionat că liderii arabi participanţi la summit i-au declarat că resping cu fermitate terorismul. El a promis, totodată, că-i va sprijini pe liderii israelieni şi palestinieni pentru a lua "decizii eroice" care să permită instaurarea păcii în regiune. Liderul american le-a cerut ţărilor din întreaga regiune "să-şi deschidă piaţa" şi să se alăture SUA pentru a crea, în decurs de zece ani, "o zonă de liber schimb între Statele Unite şi Orientul Mijlociu". 

Preşedintele egiptean, Hosni Mubarak, a afirmat la sfârşitul summit-ului de la Sharm el-Sheikh, că ţările arabe vor face "tot posibilul" pentru a lupta împotriva organizaţiilor teroriste. "Vom utiliza toate mijloacele posibile pentru a împiedica orice sprijin faţă de organizaţiile teroriste. Vom continua să sprijinim eforturile Autorităţii palestiniene în lupta sa împotriva violenţei şi ne vom asigura că ajutoarele noastre se vor îndrepta numai spre Autoritatea palestiniană", a declarat preşedintele egiptean. Cu acelaşi prilej, Hosni Mubarak a exprimat sprijinul ţărilor arabe participante la summit faţă de "foaia de parcurs". "Primim favorabil "foaia de parcurs" şi sprijinim hotărârea Autorităţii palestiniene de a-şi îndeplini angajamentele şi de a pune capăt violenţei", a declarat Hosni Mubarak. 

În acelaşi timp, ţările arabe i-au cerut Israelului să-şi îndeplinească responsabilităţile "pentru a restaura încrederea şi a le permite palestinienilor revenirea la o viaţă normală, precum şi să aplice în totalitate angajamentele ce-i revin prin "foaia de parcurs"".

La Aqaba, etapa următoare a turneului preşedintelui american în Orientul Mijlociu, premierul israelian, Ariel Sharon, a pledat pentru desfiinţarea coloniilor construite în mod ilegal în teritoriile palestiniene, în timp ce omologul său palestinian, Mahmud Abbas, a cerut încetarea actelor de terorism împotriva Israelului. 

La rândul său, preşedintele SUA, George W. Bush, a salutat angajamentul liderului israelian de a desfiinţa colonii evreieşti. După declanşarea Intifadei, israelienii au construit ilegal zeci de colonii, majoritatea în Cisiordania, multe dintre ele fiind create după ce Ariel Sharon a preluat conducerea cabinetului israelian, în urmă cu doi ani. Totodată, israelienii adepţi ai liniei dure afirmă că aşezările populate consolidează revendicarile lor asupra pământurilor biblice, însă alţi israelieni consideră că aceste colonii ar scuti ţara de o ocupaţie costisitoare în Cisiordania şi Fâşia Gaza. 

Declaraţiile făcute de preşedintele SUA şi de premierii israelian şi palestinian în cadrul summit-ului de la Aqaba nu au avut ecou în rândul mişcărilor palestiniene. Grupul radical palestinian Frontul Democratic pentru Eliberarea Palestinei (FDLP) a cerut premierului palestinian, Mahmud Abbas, "să nu adere la şantajul premierului israelian", subliniind necesitatea unor "angajamente din partea ambelor părţi". Totodată, grupările palestiniene Hamas, Jihadul islamic şi Frontul Popular pentru Eliberarea Palestinei au avertizat, la puţin timp după încheierea summit-ului, că vor continua lupta armată împotriva Israelului. 

Palestinienii cer retragerea israelienilor din Fâşia Faza şi Cisiordania, teritorii ocupate în timpul războiului de şase zile din 1967, în timp ce guvernul israelian şi-a exprimat acordul de a desfiinţa numai unele dintre coloniile evreieşti construite în aceste teritorii.

Organizaţiile teroriste au fost calificate de preşedintele american drept principala ameninţare mondială. 

Toate grupările radicale musulmane din regiune s-au pronunţat împotriva turneului liderului american în Orientul Mijlociu, prin care George W. Bush încearcă să impulsioneze procesul de pace dintre palestinieni şi israelieni, dar şi între Israel şi ţările arabe. 

Liderul american a anunţat, la 4 iunie a.c., la sfârşitul reuniunii cu premierii israelian şi palestinian, că Secretarul de stat american, Colin Powell, împreună cu consilierul prezidenţial pentru securitate, Condoleezza Rice, vor fi reprezentanţii săi personali în Orientul Mijlociu, misiunea lor fiind aceea de a ajuta părţile implicate în negocierile de pace. Reafirmând că susţine crearea unui stat palestinian independent şi, în egală măsură, garantarea securităţii statului evreu, George W. Bush a anunţat şi crearea unei misiuni de supraveghere a aplicării "foii de parcurs" - planul de pace elaborat de Cvartetul internaţional format din SUA, ONU, Rusia şi Uniunea Europeană. Acest plan prevede, în esenţă, crearea unui stat palestinian independent până în anul 2005, iar misiunea de supraveghere va fi coordonată de John Wolf, adjunct al Secretarului de stat american. 

În opinia preşedintelui american, premierul palestinian, Mahmud Abbas, "reprezintă cauza păcii". "Astăzi anunţăm care este obiectivul nostru: Pamântul Sfânt trebuie să fie împărţit între un stat al Palestinei şi un stat al Israelului, care să coexiste în pace cu toate ţările din Orientul Mijlociu. Cred că, în cele din urmă, pacea va fi instaurată", a declarat George W.Bush. 

 

4. Activitatea curentă a Uniunii europene

■ Finalizarea dezbaterilor pe marginea viitoarei Constituţii a UE

 

Publicarea primei părţi a proiectului viitoarei Constituţii a Uniunii Europene de către liderii Convenţiei privind Viitorul Europei a dat startul unor vii dezbateri în cadrul ultimei sesiuni plenare a Convenţiei, care a avut loc în perioada 30-31 mai a.c. Deşi adoptarea viitoarei legi fundamentale a Uniunii în varianta finală nu se va realiza în scurt timp, principiile expuse în documentul elaborat de Valery Giscard d'Estaing au devenit un subiect de discuţii aprinse între membrii Convenţiei, între liderii celor 15 şi între UE şi cele 10 state candidate.

Primele 60 de articole date publicităţii la 26 mai a.c. constituie baza viitoarei Constituţii europene, stabilind care sunt valorile Uniunii Europene, obiectivele, competenţele şi mecanismele sale legislative. Alte articole cu caracter mai mult tehnic au fost date publicităţii la 27 mai a.c., ele prezentând, pe domenii, detalii legate de funcţionarea politicilor comunitare, problema ratificării viitoarei Constituţii europene şi cum se poate preveni blocarea acestui proces în eventualitatea respingerii acestui act chiar şi de către o singură ţară.

Proiectul prezentat de prezidiul Convenţiei "nu va schimba nimic în problemele de fond, mai exact în privinţa transferului de competenţe între statele membre şi Uniunea Europeană", a precizat purtătorul de cuvânt al preşedintelui Convenţiei.

Pentru a elimina temerile britanicilor privind crearea unui superstat european, prezidiul Convenţiei a decis să precizeze încă de la art. 1 că "Uniunea îşi va exercita competenţele într-un mod comunitar", eliminând termenul "federal". Potrivit observatorilor, ceea ce Convenţia a reuşit până acum cu noul proiect de Constituţie al UE a fost să confere un rol mai pregnant statelor. UE se va baza de-acum pe voinţa comună a "cetăţenilor şi statelor Europei" şi nu pe cea a "popoarelor şi statelor" cum se stipula în prima versiune, publicată în luna aprilie.

Membrii Convenţiei au oferit satisfacţie, de asemenea, celor care pledează în favoarea unei Europe sociale: printre obiectivele Uniunii Europene va fi inclusă şi "lupta împotriva excluderii sociale", art. 14, referitor la coordonarea politicilor economice, făcând o referire clară la politicile de ocupare a forţei de muncă.

De asemenea, în noua formulare propusă pentru art. 5, se subliniază că Uniunea "va respecta identitatea statelor sale membre, inerenţa structurilor ei fundamentale politice şi constituţionale, inclusiv privind autonomia locală şi regională".

Posibilitatea de a acorda mai mult timp Convenţiei, pentru a se ajunge la un consens, a fost deja exclusă de liderii europeni, observatorii apreciind că, având în vedere poziţiile exprimate în cadrul prezidiului, este inutil să se discute la nesfârşit asupra unor probleme fundamentale (preşedinţia Uniunii, rolul Comisiei şi al unui ministru de externe, etc.) şi că aceste dezbateri nu vor face decât să adâncească diferenţele de opinie.

Potrivit purtătorului de cuvânt al preşedintelui Convenţiei, "dacă preşedintele Convenţiei nu va găsi o soluţie în următoarele zile, există riscul ca şefilor de stat şi de guvern europeni să le fie prezentat spre analiză un text foarte asemănător cu un şvaiţer, plin de spaţii goale, în care fiecare să-şi exprime opţiunile". Preşedintele Convenţiei privind Viitorul Europei, Valery Giscard d`Estaing, speră să poată prezenta un proiect de Constituţie a UE cu prilejul summit-ului Uniunii de la Salonic (20 iunie a.c.), în pofida numeroaselor semne de blocaj în legătură cu viitoarea repartizare a competenţelor în cadrul UE.

Textul prezentat cuprinde, pe lângă primele 60 de articole ale viitoarei Constituţii europene şi protocoalele referitoare la principiul subsidiarităţii şi la rolul parlamentelor diferitelor state membre.

Reprezentantul britanic în cadrul Convenţiei, Peter Hain, a ţinut să-şi exprime satisfacţia, asigurând că interesele ţării sale au fost respectate. "Am îngropat pentru totdeauna ideea delirantă a unui superstat al Bruxelles-ului. Eliminarea cuvântului federal este un semnal clar care arată că restul Europei împărtăşeşte punctul nostru de vedere", a declarat P. Hain.

Nu toată lumea s-a arătat însă la fel de mulţumită, comisarul european pentru ajutoare umanitare, danezul Paul Nielsen, criticând lucrările Convenţiei şi acuzându-l pe V. Giscard d'Estaing că ar favoriza ţările mari, "mai ales pe unele dintre ele". De asemenea, susţinătorii unei integrări europene mai strânse au acuzat statele mari ale Uniunii Europene de confiscarea Convenţiei privind Viitorul Europei.

Preşedintele grupului politic al Partidului Popular European (PPE), germanul Elmar Brok, membru al Convenţiei şi preşedinte al Comisiei de Afaceri Externe a Parlamentului European, a declarat că proiectul supus aprobărilor finale ale forumului riscă, aşa cum este prezentat acum de prezidiu, să creeze o Uniune guvernată exclusiv de "cele mai mari şase ţări membre". "Dacă realizăm un directorat în Europa prin care cele şase mari state să decidă totul, aceasta va marca sfârşitul Uniunii Europene". Eurodeputatul german a acuzat prezidiul Convenţiei că trece cu vederea opiniile exprimate în acest sens de membrii forumului şi de statele mici. Prezidiul propune în proiectul de tratat constituţional crearea unui post de preşedinte permanent al Consiliului European, organismul suprem al UE care îi reuneşte pe şefii de stat şi de guvern din ţările comunitare.

Noul proiect de Constituţie reduce destul de semnificativ şi dimensiunile Comisiei Europene, executivul comunitar care susţine interesul supranaţional al "celor 15" membri actuali ai UE, această reducere fiind inacceptabilă pentru statele mici, care insistă să aibă fiecare comisarul său european. Elmar Brok sublinia că propunerile făcute ar fi de natură "să reducă această Comisie la o simplă maşinărie care să pună în mişcare piaţa unică, iar Parlamentul European la o simplă ştampilă, în vreme ce adevărata putere va fi la îndemâna guvernelor naţionale care formează şi conduc Consiliul European". El i-a acuzat pe V. Giscard d'Estaing şi prezidiul forumului pe care acesta îl conduce de a fi ignorat cele circa 1500 de amendamente depuse de membrii Convenţiei pentru articolele-cheie ale proiectului legate de reforma instituţională şi de politică externă.

La rândul său, un alt eurodeputat, britanicul Graham Watson, a apreciat că "V. Giscard d'Estaing a realizat un lucru bun prin simplificarea tratatului UE în cadrul ultimului proiect constituţional", dar a adăugat: "ce se întâmplă este dezamăgitor, ţările mari refuzând sau încearcând să evite varianta unei mai strânse cooperări în cadrul UE".

Premierul elen, Costas Simitis, a cărui ţară deţine în acest semestru preşedinţia UE, s-a pronunţat pentru o Comisie mai puternică şi pentru o mai largă aplicare a votului cu majoritate calificată. El a susţinut principiul consolidării caracteristicilor de tip federalist ale Uniunii extinse şi s-a pronunţat pentru crearea postului de ministru de externe comunitar.

Prezidiul Convenţiei a mai propus ca bunurile şi conturile teroriştilor şi complicilor acestora din statele Uniunii Europene să fie îngheţate în acelaşi mod care se aplică şi pentru persoanele aparţinând statelor terţe. 

Pe de altă parte, în cadrul Convenţiei Europene există un consens pentru ca viitoarea Constituţie a UE să includă "o clauză de solidaritate" prin care statele membre se angajează să răspundă prin orice mijloace, inclusiv militare, la ameninţările şi atacurile teroriste. Proiectul de articol stabileşte că, "în aplicarea principiului solidarităţii, Uniunea să mobilizeze toate mijloacele aflate la dispoziţie, inclusiv mijloacele militare, pentru a preveni ameninţarea teroristă, să protejeze instituţiile democratice şi populaţia civilă de un eventual atac terorist şi să acorde ajutor unui stat membru pe propriul teritoriu la cererea respectivelor autorităţi politice în caz de atac terorist".

În finalul dezbaterilor, cu riscul de a bloca actualele încercări de reformă, nouă dintre ţările participante la sesiunea plenară a Convenţiei privind Viitorul Europei au cerut menţinerea sistemului instituţional al Uniunii Europene aşa cum a fost el convenit în Tratatul de la Nisa (decembrie 2000). Cu doar trei săptămâni înainte de termenul final prevăzut de Convenţie pentru predarea proiectului de Constituţie europeană liderilor UE, reprezentanţii Spaniei, Irlandei, Danemarcei, Poloniei, Austriei, Lituaniei, Ciprului, Suediei şi Marii Britanii au cerut păstrarea actualului sistem, în ciuda numeroaselor critici aduse acordului de compromis convenit cu prilejul summit-ului UE de la Nisa. 

"Cele nouă ţări constată că termenul de predare a proiectului constituţional este prea scurt pentru a se mai ajunge la un consens, un eşec în privinţa «pachetului constituţional» riscând să pună în pericol progresele înregistrate de Convenţie în alte domenii", a apreciat ministrul german de externe, Joschka Fischer. De asemenea, în textul dat publicităţii la Bruxelles de reprezentanţii celor nouă state se menţionează: "Acordul de la Nisa nu este perfect, iar noi ştim acest lucru, dar el reprezintă un punct de echilibru între diferite interese aflate în joc şi, în ciuda criticilor lansate de unii politicieni, considerăm că poate să fie de folos Uniunii". 

Comisarul european pentru relaţii externe, Chris Patten, şi-a exprimat optimismul în legătură cu viitoarea Constituţie europeană, care, în opinia sa, va fi una echilibrată. Chris Patten a apreciat că "rezultatul viitoarei conferinţe interguvernamentale va reprezenta un compromis". Comisarul european a apreciat, de asemenea, că UE este foarte aproape de a stabili relaţia dintre ceea ce trebuie făcut la nivel naţional şi ce trebuie făcut la nivel european. 

*

■ Noi forme de cooperare propuse de Comisia Europeană 

 

Recent, Comisia Europeană a adoptat un document prin care propune introducerea în actualele politici privind ţările din vestul Balcanilor a unor elemente aplicate şi în procesul de extindere al Uniunii Europene, în scopul de a apropia aceste ţări de obiectivul lor final: aderarea la forul comunitar. Potrivit unui comunicat de presă al executivului comunitar, dat publicităţii la Bruxelles, "procesul de stabilizare şi de asociere (PSA), cadrul actual al relaţiilor cu această regiune, va rămâne elementul fundamental al politicii UE faţă de ţările din Balcanii occidentali (Albania, Bosnia-Herţegovina, Croaţia, Macedonia şi Serbia-Muntenegru), dar va dobândi o nouă dimensiune datorită adăugării unor elemente inspirate din actualul proces de extindere a Uniunii".

Comisia Europeană vizează, printre altele, introducerea unor parteneriate pentru integrare europeană, un sprijin sporit pentru întărirea instituţiilor, prin programe de twinning şi o asistenţă tehnică sporită, o mai buna cooperare politică şi o mai largă participare a ţărilor din Balcani la anumite programe comunitare.

Într-o perioadă în care referendumurile privind aderarea la UE a celor zece ţări continuă, Comisia Europeană s-a decis să accelereze pe mai departe procesul de extindere europeană, de data aceasta în favoarea Balcanilor. Documentul adoptat de executivul comunitar este menit să dea un impuls procesului de stabilizare şi de asociere care serveşte drept cadru pentru relaţiile Uniunii cu această regiune. Acest demers reprezintă o consecinţă logică a perspectivelor de aderare pe care "cei 15" le-au oferit statelor din vestul Balcanilor cu prilejul summit-ului de la Copenhaga din decembrie 2002, dar cu condiţia ca ţările respective să îndeplinească criteriile cerute.

Recenta cerere oficială a Croaţiei de aderare la Uniunea Europeană constituie o primă manifestare a acestui nou pas în direcţia lărgirii UE. Demersul este puternic încurajat de către Grecia şi Italia (actuala şi, respectiv, următoarea ţară care va asigura preşedinţia Uniunii Europene), dar este criticată sever de către ţările care consideră că "forul comunitar trebuie mai întâi să digere trecerea la o Uniune cu 25 de membri, înainte de a reflecta asupra înaintării în pas alergător către o Europă ale cărei frontiere nu le distinge încă nimeni".

Acest document se doreşte a fi o contribuţie la apropiata întâlnire a liderilor europeni cu cei ai ţărilor din Balcani, care va avea loc la 21 iunie, la Salonic, imediat după summit-ul UE ce va marca încheierea mandatului actual al Greciei la preşedinţia UE, adoptarea lui intervenind chiar în ziua în care liderii a patru state din Balcani - preşedintele croat, Stiepan Mesic, preşedintele macedonean, Boris Trajkovski, premierul sârb, Zoran Zivkovic, şi premierul albanez, Fatos Nano - au solicitat Comisiei Europene, într-o scrisoare deschisă comună, o asistenţă sporită pentru pregătirea aderării acestor ţări la UE. Cei patru lideri balcanici au subliniat că nu solicită mai mulţi bani din partea instituţiilor europene, ci doar stabilirea unor relaţii mai strânse de cooperare care să asigure utilizarea eficientă a asistenţei financiare comunitare deja alocate pentru aceste ţări. "Stabilitatea pe termen lung a Europei de Sud-Est depinde de bunăstarea economică a regiunii, dar aceasta nu înseamnă obişnuita pledoarie pentru alocarea unor fonduri mai mari. Dorim, în schimb, să găsim, împreună cu Uniunea Europeană, mijloace prin care banii comunitari primiţi de ţările noastre să fie cheltuiţi mai eficient", se menţionează în scrisoarea celor patru lideri europeni.

"Harta Uniunii Europene va fi incompletă atât timp cât ţările din Balcanii occidentali nu vor figura pe ea", a apreciat comisarul european pentru relaţii externe, Chris Patten. "Ceea ce propunem astăzi demonstrează că UE va face tot posibilul pentru a ajuta aceste ţări să se pregătească şi că noi sperăm sincer să le primim într-o bună zi ca state membre", a mai spus comisarul european, adaugând: "Mai sunt multe lucruri de făcut: reforma economiilor, standardele guvernării şi democraţiei, precum şi bătălia îndelungată pentru combaterea corupţiei şi a crimei organizate".

Concret, Comisia Europeană a propus completarea procesului de cooperare şi de asociere prin parteneriate de integrare europeană, prin care se vor identifica priorităţile de acţiune susceptibile de a grăbi apropierea ţărilor din Vestul Balcanilor de Uniunea Europeană, cooperarea fiind susţinută printr-o asistenţă tehnică sporită. Comisia îşi propune să stabilească nişte criterii de performanţă pentru a verifica progresele realizate în edificarea unui stat de drept, îndeosebi în privinţa repatrierii refugiaţilor, protecţiei drepturilor omului şi ale minorităţilor. Sunt luate în considerare programe pentru consolidarea democraţiei şi stimularea cooperării regionale, Comisia insistând pentru înfiinţarea, pe termen mediu, a unei zone de liber schimb.

Pe plan politic, ţările din Balcani vor fi invitate să se alinieze unor declaraţii şi poziţii comune ale Uniunii. Dacă executivul comunitar promite o creştere bugetară limitată, preşedinţia greacă a UE a apreciat că asistenţa financiară destinată Balcanilor va scădea, în timp ce asistenţa promisă României şi Bulgariei, care urmează să adere la Uniune, în 2007, va creşte în mod substanţial, Grecia propunând să li se acorde ţărilor balcanice o sumă suplimentară de aproximativ 300 milioane de euro. Primul ministru al Greciei a repetat în dese rânduri că doreşte să primească cât mai repede în Uniune ţările din zona Balcanilor, din raţiuni geostrategice împărtăşite deopotrivă de Italia. Preşedinţia elenă a UE depune eforturi intense pentru identificarea unor fonduri suplimentare comunitare de ajutor financiar în favoarea ţărilor din regiunea Balcanilor, exprimând temerea că după integrarea României şi Bulgariei, celelalte state din zona occidentală a peninsulei ar putea să rămână izolate. 

Îndemnată de raţiuni de bună vecinătate, dar şi de ideea de a contribui la sporirea securităţii şi bunăstării în regiune, Grecia a propus o dezbatere în cadrul Comisiei Europene despre modalitatea în care Albania şi celelalte ţări din fosta Iugoslavie ar putea să fie aduse mai aproape de Uniune fără să li se promită o dată certă pentru aderare. Existenţa unui fond de rezervă de 1,5 miliarde de euro din bugetul comunitar ar putea acoperi costurile unei strategii de pre-aderare pentru Balcanii occidentali, Comisia Europeană implementând un program strict, menit să aducă regiunea spre standardele juridice, economice şi sociale ale UE. Ajutoarele de preaderare provin dintr-un buget comunitar specific, "Heading 7", administrat de Direcţia pentru Extindere din cadrul Comisiei Europene. Cuantumul anual al acestui buget este de 3,5 miliarde de euro, din care 1,7 miliarde de euro urmează să fie distribuit până în 2006 României, Bulgariei şi Turciei. Grecia sugerează găsirea unei soluţii pentru folosirea unei părţi din restul celor 1,8 miliarde de euro pentru ţările balcanice încă neincluse în procesul de extindere.

Într-un discurs rostit în cadrul conferinţei regionale a Forumului economic mondial de la Atena, ministrul grec de externe, Gheorghios Papandreou a apreciat că unele ţări membre ale UE suferă de ceea ce el a numit "oboseala extinderii" şi că doresc să încetinească acest proces: "Unele state membre spun că sunt necesare mai multe reforme, că ţările balcanice respective nu sunt probabil pregătite, dar trebuie să le oferim o nouă viziune şi să accelerăm progresele în vederea aderării lor la UE".

Italia, care va prelua preşedinţia UE începând cu 1 iulie a.c., ar dori, la rândul ei, controlarea fluxurilor migratorii din sudul Europei. Deşi propunerile nu s-au bucurat de un ecou în rândul omologilor europeni, Silvio Berlusconi, preşedintele Consiliului de Miniştri al Italiei, a reafirmat recent dorinţa sa de a fi primite în Uniune, în afară de Turcia şi de ţările balcanice, Moldova, Belarus, Ucraina, Federaţia Rusă şi Israelul.

"Chiar dacă propunerile financiare ale Greciei se vor izbi de opoziţia Germaniei, Franţei şi a Marii Britanii cu prilejul summit-ului de la Salonic, nimeni nu se gândeşte să repună în cauză, în mod oficial, «angrenajul lărgirii» denunţat de unii lideri. Suntem încă în faza copleşitoare a extinderii Uniunii la 25 de membri, dar nimeni nu are curajul să spună că este nevoie de o pauză mai lungă. Drama este că, în ce îi priveşte pe vecinii noştri, noi am fost incapabili să inventăm o altă alternativă în afara lărgirii. Aşa că procesul continuă", a conchis un diplomat european.

 

5. Raportul Amnesty International privind încălcările drepturilor omului de către state din Orientul Mijlociu şi Magreb în anul 2002 

 

"Lupta împotriva terorismului şi criza urmată de războiul din Irak au servit drept paravan numeroaselor regimuri din Orientul Mijlociu şi din Magreb, care au profitat de această situaţie pentru a încălca drepturile omului în 2002", se precizează în raportul anual publicat la 28 mai a.c de "Amnesty International". 

În 2002, "în timp ce evenimentele legate de situaţia din Irak ocupau scena principală, drepturile omului au fost ignorate în numele luptei împotriva terorismului", se arată în documentul organizaţiei internaţionale pentru apărarea drepturilor omului, remarcându-se faptul că "situaţia s-a înrăutăţit în cea mai mare parte a acestei zone". 

În ansamblu, "atingerile aduse libertăţii de exprimare şi de asociere s-au înmulţit, precum şi actele de intimidare împotriva apărătorilor drepturilor omului. Execuţiile judiciare şi extrajudiciare precum şi recurgerea generalizată la tortură şi procesele inechitabile figurează încă printre încălcările constatate în regiune", se menţionează în raportul "Amnesty International", care precizează că şi pe parcursul anului 2002, astfel de acte au rămas în mare parte nepedepsite. Situaţia nu s-a ameliorat, dimpotrivă, în primele luni ale anului 2003 şi odată cu izbucnirea războiului din Irak "numeroase guverne au profitat de război pentru a justifica sau disimula încălcări ale drepturilor omului. Din ce în ce mai mult, libertatea de exprimare a fost pusă în pericol, ceea ce se traduce, în numeroase zone, prin reprimarea manifestaţiilor împotriva războiului din Irak, în special în ţări ca Iordania, Egipt sau Yemen", raportul precizând că în ultimele două state represiunile au fost deosebit de violente. 

Printre principalele surse de îngrijorare ale "Amnesty International" figurează situaţia din Irak şi din teritoriile palestiniene. Amintind anarhia care a urmat prăbuşirii regimului tiranic al lui Saddam Hussein, raportul menţionează că "situaţia din Irak continuă să se caracterizeze printr-o mare incertitudine, cu atât mai mult cu cât perspectiva unei adevărate autorităţi irakiene de tranziţie nu pare a se contura încă". 

Conflictul israeliano-palestinian a oferit ocazia pentru numeroase încălcări ale drepturilor omului în anul 2002. "În teritoriile ocupate, armata israeliană s-a făcut vinovată de violări care se constituie în crime de război", se arată în raport, care menţionează asasinate ilegale, blocarea activităţii cadrelor medicale, distrugerea la scară mare a bunurilor, utilizarea "scuturilor umane" şi tortura. 

În raport sunt condamnate deopotrivă grupările armate palestiniene, subliniindu-se că "uciderea deliberată a civililor" de care acestea se fac vinovate constituie "crime împotriva umanităţii". 

Potrivit observatorilor, deşi au fost analizate toate ţările din regiune, cu excepţia Sultanatului Oman, raportul dă dovadă de o virulenţă extremă faţă de unele dintre ele. În acest sens, este menţionat Iranul, unde "cel puţin 113 persoane au fost executate" în 2002 şi unde s-au intensificat acţiunile de represiune împotriva opozanţilor regimului de la Teheran, situaţia fiind identică şi în Siria, raportul acuzând regimurile celor două ţări că au efectuat numeroase arestări din motive politice. 

"Amnesty International" critică şi Tunisia, care şi-a continuat acţiunile de reprimare a opozanţilor, şi menţionează că în Algeria, unde "recursul la tortură este încă foarte răspândit", sute de civili au fost ucişi de grupări armate. 

În Libia, cu toate că 65 de deţinuţi politici au fost eliberaţi, sute de astfel de oameni continuă să se afle în spatele gratiilor, menţionează "Amnesty International", care critică şi încarcerarea arbitrară a unor presupuşi islamişti în Egipt. În ţările din Peninsula Arabică, îndeosebi în Kuweit, Arabia Saudită şi Emiratele Arabe Unite, sute de persoane bănuite că ar avea legături cu organizaţii teroriste au fost victime ale torturilor sau sunt judecate într-o manieră arbitrară.

